Aanlyn afspraakbedrieër ook deur FBI ondersoek(Argieffoto: Unsplash) ŉ Aanlyn bedrieër is sewe jaar direkte tronkstraf opgelê nadat hy ŉ vrou uit duisende rande geswendel het. Christiano Ogbeifun (50), ŉ Nigeriër, het in die Bellville-handelshof skuldig gepleit op 24 aanklagte van bedrog en een aanklag van geldwassery. Zinzi Hani, woordvoerder van die Valke, sê Ogbeifun het erken dat hy deel was van ŉ sindikaat wat ŉ aanlyn afspraakbedrogspul bedryf het. Die doel daarvan was om groot bedrae geld uit slagoffers te swendel wat “maklik was om om die bos te lei”. Die Valke se ondersoek het gewys dat Ogbeifun vals afspraakprofiele onder die naam “Ceed” geskep het en deur die webwerf badoo.com met sy slagoffer gesels het. In Januarie 2014 het “Ceed” sy slagoffer gevra om ŉ beskadigde rekenaar te vervang en beloof om haar terug te betaal. Die vrou het “Ceed” se instruksies gevolg en aanvanklik R600 486,20 in sy rekening oorbetaal. Tussen Januarie 2014 en September 2014 het Ogbeifun die vrou oortuig om uiteindelik R4,1 miljoen aan hom te betaal, elke keer met die belofte dat sy die geld gaan terugkry, sê Hani. Die bankrekening waarin die geld by Standard Bank betaal is, was in die naam van Topiciano Wire Light Company, met Christiano Ogbeifun as die enigste persoon met tekenregte daarop. Hy is 15 jaar tronkstraf opgelê vir die 24 aanklagte van bedrog, waarvan agt jaar vir ŉ tydperk van vyf jaar opgeskort is. Hy is ook vyf jaar tronkstraf vir geldwassery opgelê. Die hof het beveel dat sy vonnisse gelyklopend uitgedien word. Die FBI het Ogbeifun intussen ook uitgewys as ŉ persoon van belang in ŉ voortgesette ondersoek na aanlyn bedrog waar hy na bewering ook een van die oortreders is.